b'\n_START_ARTICLE_\nAnna Jagellonica\n_START_PARAGRAPH_\nAnna Jagellonica (18. lokakuuta 1523 \xe2\x80\x93 9. syyskuuta 1596) oli Puolan kuninkaan Sigismund I Vanhan ja t\xc3\xa4m\xc3\xa4n italialaissyntyisen puolison Bona Sforzan tyt\xc3\xa4r, my\xc3\xb6hemmin Puola-Liettuan kuningatar._NEWLINE_Anna Jagellonicalla oli nelj\xc3\xa4 sisarusta, joista yksi oli poika, Sigismund August, kolme tytt\xc3\xb6j\xc3\xa4, Isabella, Sofia ja Katariina Jagellonica. Kuningasperhe asui Krakovassa Wawelin linnassa. Sigismund Augustista tuli is\xc3\xa4ns\xc3\xa4 kuoltua 1548 Puola-Liettuan kuningas. Isabella kuoli Italiassa, jonne tytt\xc3\xa4ret olivat l\xc3\xa4hteneet \xc3\xa4idin mukana. Katariina avioitui Ruotsin Juhana-herttuan kanssa. Anna pysyi pitk\xc3\xa4\xc3\xa4n naimattomana ja asettui Varsovan linnaan, jonne h\xc3\xa4n perusti oman hovin._NEWLINE_Sigismund Augustin kuoltua kuninkaaksi tuli ranskalainen Henri Valois. H\xc3\xa4nen aikansa oli lyhyt, muutaman kuukauden mittainen, ja valtakunta j\xc3\xa4i vaille hallitsijaa. P\xc3\xa4\xc3\xa4st\xc3\xa4kseen kuningattareksi Anna Jagellonica avioitui 50-vuotiaana itse\xc3\xa4\xc3\xa4n nuoremman transilvanialaisen ruhtinaan Stefan Batoryn kanssa, joka kuoli 1586. Anna ajoi voimakkaasti Puolan seuraavaksi kuninkaaksi sisarenpoikaansa Sigismund Vaasaa. Elokuussa 1587 h\xc3\xa4nen toiveensa toteutui, kun Sigismund Vaasa kruunattiin kuninkaaksi._NEWLINE_Anna Jagellonica kuoli 1596. H\xc3\xa4net on haudattu Wawelin katedraaliin.'